**Tisztelt ifjú képzőművészek!**

Hargita Megye Tanácsa a 2018-as esztendőt az Ifjúság Éve jegyében igyekszik olyan tartalmakkal megtölteni, ami lehetőséget biztosít fiatal pályakezdő, vagy a művészetek iránt érdeklődő diákoknak, egyetemistáknak a megmutatkozásra. Ezért ebben az évben a Megyeháza földszinti kiállítótere átalakul az Ifjúság Terévé.

Olyan 16-35 év közötti Hargita megyei (vagy innen elszármazott) fiatalok jelentkezését várjuk jelen felhívásunkra, akiknek még nem volt önálló kiállítása.

A benevezett munkákat hazai képzőművészekből és művészettörténészekből álló zsűri értékeli, a tárlatra beválasztott munkák közül, a zsűri döntése alapján, három érdemdíjat osztunk ki a résztvevők között.

**Feltételek:**

Minden résztvevő legtöbb három alkotással jelentkezhet, szabadon választott témában. A kétdimenziós munkák nagyobbik mérete nem haladhatja meg a 100 cm-t, a térplasztikák, objektek, installációk pedig az 1x1x1 m befoglaló méretet vagy a 25 kg-ot.

Az alkotásokat kiállítható formában kell benyújtani (akasztóval ellátva, a hátán, esetenként az alján felcímkézve).

Ugyanakkor az alkotásokról CD-n vagy e-mailben 300 dpi felbontású, A5-ös méretű .jpg, .pdf vagy .tiff formátumú reprodukciót kérünk, amely a katalógushoz szükséges.

A benevezés mellé várunk egy rövid szakmai életrajzot. A szerző jelentkezésével beleegyezését adja, hogy az alkotásáról készült reprodukciót Hargita Megye Tanácsa és alintézményei felhasználhatják a továbbiakban, kiadványokban, sajtóközleményekben, weboldalon, a szerző nevének megjelölésével.

Meghirdetés dátuma: 2018. március 21.

**Leadási határidő**: 2018. április 20, péntek 14 óra, Hargita Megye Tanácsának 208-as irodája

A zsűrizés időpontja: 2018. április 23-30.

**Közönségdíj:** A beérkezett munkákat közzétesszük Hargita Megye Tanácsa Facebook-oldalán, ahol május 2-ig lehet rájuk szavazni. A legtöbb kedvelést elért alkotás közönségdíjban részesül.

**Kiállítás**: A zsűri által beválogatott pályamunkákból a csíkszeredai megyeháza földszinti kiállítóterében nyílik kiállítás. (Az időpontot a későbbiekben közöljük.)

Az első 3 helyezettnek biztosítunk egyéni vagy csoportos kiállítási lehetőséget, igény szerint. Ugyanakkor bemutatkozási lehetőséget biztosít számukra a Hargita Népe napilap.

További részletekért forduljanak bátran a Megyeháza Galéria felelőséhez, Fülöp Józsefhez, e-mail: fulopjozsef@hargitamegye.ro, tel: 0266 207745.

2018. március 21., Csíkszereda